གལ་ཏེ་ང་ཚོའི་མི་ཐོག་འདིས་ཡག་པོ་བྱེད་མ་ཐུབ་པ་དང༌།ལྷག་བསམ་ཡག་པོ་མ་བྱུང་བ།ཤེས་བྱ་ཡོན་ཏན་ཡག་པོ་མ་བྱུང༌།སྤྱི་སེམས་ཡག་པོ་མ་འཁྱེར་བར་སླ་རུ་སླ་རུ་ཕྱིན་པ་ཡིན་ན།མི་ཤི་མཁན་ཚོ་ཤི་གོ་མ་ཆོད་པ་རེད།དཔེ་མི་སྲིད་པའི་ཕངས་པོ་རེད།དཀའ་ལས་བརྒྱབ་པ་རྣམས་ཆུད་ཟོས་ཕྱིན་པ་དང༌།ང་སྒེར་ངོས་ལ་ཆ་བཞག་ན་ལོ་༦༣ལ་མ་སླེབས་བར་དུ་བོད་སྤྱི་པའི་དོན་ལ་ཕྱོགས་གང་ས་ནས་ཞབས་འདེགས་གང་ཡོང་ཅི་ཡོང་ཞུས་ཡོད་བསམ་པ་དྲན་གྱི་འདུགཡིན་ན་ཡང་གཞོན་སྐྱེས་ཚོས་མཇུག་ཡག་པོ་མཐུད་མ་ཐུབ་པར་བོད་མི་རིགས་ཀྱི་གཟི་བརྗིད་ཉམས་ཆག་ཕྱིན་པ་ཡིན་ན་ང་ཚོས་དཀའ་ལས་བརྒྱབ་པ་ཆུད་ཟོས་འགྲོ་གི་རེད།དེས་ན་ཁྱེད་ཚོ་གཞོན་སྐྱེས་ཚོའི་མཇིང་པའི་སྒང་ལ་འགན་ཆེན་པོ་ཞིག་སླེབས་ཡོད།དེ་ཁྱེད་ཚོས་སྙིང་ལ་བཅངས།སེམས་ལ་ངེས་པ་བྱེད་རོགས།ཧུར་ཐག་བྱེད་རོགས།ཤེས་སོང་ངམ།ཁྱེད་རང་ཚོ་བར་སེང་ཞིག་ལ་གནམ་གཤིས་སྐྱིད་པ་ཞིག་བྱུང་ན་ཉིན་གཅིག་གུང་སེང་སྤྲོ་སྐྱིད་བཏང་ན་འགྲིགས།བཀྲ་ཤིས་བདེ་ལེགས།ཐུགས་རྗེ་ཆེ།ཞེས་སྩལ།།།།